Shanxay tashkiloti Qirg’iziston va O’zbekistonga yordam bermoqchi
O`shdagi qirg`in 11 iyunda ShHTning Toshkentdagi sammiti bilan bir paytda boshlangan, tashkilot voqea davlatning ichki ishi degan edi.
Kollektiv Xavfsizlik Shartnomasi tashkiloti delegatsiyasi tez kunda Bishkekka borishi, Qirg’iziston janubidagi vaziyatni muhokama qilinishi kutilmoqda. Shanxay Hamkorlik Tashkiloti ham qirg’inlar yuzasidan tarqatgan bayonotida qurbonlar, zo’ravonlikni, millatlar o`rtasiga nifoq solayotgan jinoiy kuchlarni zudlik bilan to`xtatishga chaqiradi. ShHT vaziyat tez orada tinchib, millatlararo nizolarga barham beriladi degan umidda. Tashkilotga a`zo davlatlar vaziyatni barqarorlashtirish uchun zudlik bilan yordam uyushtirish, jumladan, qochqinlarning asosiy qismi joylashgan O`zbekistonga insonparvarlik yordami yetkazish zaruratini ta`kidlaydi. O`shdagi qirg`inlar 11 iyunda ShHTning Toshkentdagi sammiti bilan bir paytda boshlangan edi. Anjumanda Qirg’izistondagi vaziyat haqida axborot bergan bu davlat tashqi ishlar vaziri buni shunchaki to’polon deya ta’riflagan edi. Tashkilot a`zolari voqeaga Qirg’izistonning ichki ishi sifatida qaragan. Sharhlovchilarga ko`ra, ShHT o`sha paytdayoq vaziyat yuzasidan keskin qaror chiqarganda etnik qirg`inlarning oldini olish mumkin edi. “Boshlanishi ayon edi-ku! ShHTda bu masalani ko`ndalangiga qo`ysa bo`lardi-ku! ShHT o`zi katta tashkilot, BMTga murojaat qilsa bo`lardi-ku! Xitoy, Rossiya, mintaqadagi davlatlar. O`zbekiston birinchi bo`lib shu masalani ko`tarishi lozim edi. To`g`ri, O`zbekistonning bavosita aralashishga haqqi yo`q, qo’shnichilik bir kunlik masala emas. Asrlar davomida kelayotgan qo`shnichilik, axir yaxshi yashardik-ku!” - deydi yozuvchi Sobit Madaliyev. O`sh va Jaloloboddagi qirg’inlar tufayli O`zbekistonga o`tgan qochqinlar soni 110 mingdan oshgan. Farg`ona viloyatidagi o`nlab lagerlarda joylashtrilgan qochqinlarga O’zbekiston jamoatchiligi, xalqaro tashkilotlar tomonidan yordam yetkazilmoqda. AQSh davlat kotibi yordamchisi Robert Bleyk 18 iyun kuni Andijonda bo`lgan edi. Qochqinlar yashayotgan sharoit bilan tanishgan diplomat chegaradagi vaziyatni gumanitar bo`hron sifatida baholagan va AQSh dastlabki shoshilinch yordam sifatida 5 million dollar ajratadi, degan edi. Malik Mansur Toshkent Davlat Universitetini (hozirda O'zbekiston Milliy Universiteti) bitirgan. Professional jurnalist. Bu sohada 1990-yilardan beri ishlab keladi. O'zbekistonda qator nashrlarda faoliyat yuritgan. "Amerika Ovozi bilan 2002-yildan buyon hamkorlik qilib keladi. Vatandagi siyosat, iqtisod va ijtimoiy hayotni yoritadi.